text: El govern francès preveu una reobertura de quatre fases amb confinament nocturn fins al juny
  Els Verds trien el pas entre l'Empordà i el Vallespir per explicar la seva política transfronterera	Els Verds trien el pas entre l'Empordà i el Vallespir per explicar la seva política transfronterera
  Ja es poden comprar proves d'antígens d'automostra a les farmàcies de Catalunya Nord	Ja es poden comprar proves d'antígens d'automostra a les farmàcies de Catalunya Nord
  MÓN > CATALUNYA NORDFRANÇA
  En la segona fase del desconfinament, 19 de maig, es reobriran els comerços no essencials i terrasses de bars i restaurants
  El govern francès treballa amb un calendari de desconfinament de quatre etapes, segons el qual el 19 de maig es reobriran els comerços no essencials i terrasses de bars i restaurants. Així mateix, en una altra fase, a finals de juny, es preveu que s'elimini el confinament nocturn, segons que publiquen mitjans francesos.
  L'anunci oficial s'ha fet aquesta nit d'una manera poc habitual, quan s'ha publicat l'entrevista del president francès, Emmanuel Macron, a diversos mitjans regionals, entre els quals Dernieres Nouvelles d'Alsace, que al vespre ja havia confirmat que la reobertura començarà el 3 de maig, quan s'acabarà la limitació de moure's en un radi de deu quilòmetres de casa. Aquesta flexibilització també suposarà que els alumnes de secundària tornin a les escoles.
  D'acord amb el pla, el 19 de maig, el confinament nocturn passarà de les set del vespre a les nou. A més, es reobriran els comerços considerats no essencials i les terrasses dels restaurants, amb un màxim de sis persones per taula. Així mateix, tornarà l'activitat cultural a museus o cinemes, tot i que amb una cabuda limitada a un màxim de 800 persones en interiors i 1.000 a l'exterior. Aquesta restricció també s'aplicarà en els esdeveniments esportius.
  Més endavant, el 9 de juny, el confinament nocturn començarà a les onze de la nit i es reobriran els interiors dels bars i restaurants. A més, s'ampliarà la cabuda dels esdeveniments culturals i esportius fins a les 5.000 persones, tot i que es requerirà un passaport sanitari. En aquesta mateixa etapa, el govern preveu reobrir el país als estrangers extracomunitaris, sempre que presentin el passaport sanitari, que validi que estan vaccinats o que tenen una PCR recent amb resultat negatiu. El passaport també serà necessari per assistir a grans esdeveniments com ara fires comercials.
  Finalment, si la situació epidemiològica ho permet, el 30 de juny s'acabarà el confinament nocturn després de vuit mesos. En aquesta etapa, no hi haurà cabuda límit en aquells espais que acullin públic i es podrà assistir, amb el passaport sanitari, a qualsevol acte de més de 1.000 persones. Tanmateix, les discoteques continuaran tancades.
  Ara bé, aquest pla de desconfinament pot variar segons la situació epidemiològica de cada departament. Per tant, és possible que s'acabi fent una reobertura asimètrica. Fins ara, l'estat francès ha detectat 5,56 milions de casos de la covid-19, dels quals 31.539 ahir, i han mort 103.947 persones (324 ahir).